**יונתן גולדשטיין** (נולד ב-29 בינואר 1991), ידוע בשם הבמה **ג'וני גולדשטיין** (לשעבר **ג'וני הקטן** ו**ג'וני**), הוא פזמונאי, מלחין ומפיק מוזיקלי ישראלי המתעסק בעיקר בסוגות המוזיקה אלקטרונית, פופ והיפ הופ. בנעוריו פעל כזמר וראפר. בשנת 2008 הוציא את אלבום הבכורה שלו, The Johnny Show. בנוסף לכך, גולדשטיין היה חבר בלהקת TYP יחד עם עברי לידר ואמנים נוספים.

ביוגרפיה
--------

### 1991–2008: ילדות ותחילת הקריירה

גולדשטיין נולד ב-1991 במוצא עילית, בנם של אורה ויוסף גולדשטיין. הוא התעניין במוזיקה מגיל מאוד צעיר. כשהיה בן 9 התחיל לנגן על תופים, וכשהיה בן 11 התחיל לכתוב ולשיר. למד בתיכון לאמנויות תלמה ילין.

את הכינוי ג'וני הקטן קיבל כאשר בכיתה ג' ניגן בלהקת רוק, אשר שאר חבריה האחרים היו בגיל תיכון. כמה שנים מאוחר יותר, כשהיה בן 13, פרץ גולדשטיין לתודעה, בעקבות שיר שהקליט עם חברי להקת הדג נחש, בשם "ג'וני הקטן", לאלבומם חומר מקומי. את הקשר עם הדג נחש הוא יצר כשנה קודם דרך דודוש קלמס (קלידן הדג נחש) אשר משפחתו מיודדת עם משפחת גולדשטיין. על יצירת הקשר סיפר מאוחר יותר - "בקלטת ששלחתי אליו (קלמס) היו שישה קטעים. הוא זרק חמישה, ועל הקטע השישי עבדנו ביחד".

בעקבות אותה קלטת, התחיל שיתוף פעולה בין השניים, שנמשך ארבע שנים, במהלכן עבדו יחד על אלבום בשם "השכונה שלי" שנועד להיות אלבום הבכורה של גולדשטיין, אך בסוף נגנז. באלבום היו אמורים להתארח שאנן סטריט, סאבו, קותימאן ועוד.

### 2008–2010: המשך הקריירה ו-The Johnny Show

בסמוך לעבודה האינטנסיבית על האלבום "השכונה שלי" והלימודים בתלמה ילין, המשיך גולדשטיין לצבור ניסיון, תוך שעבד עם מוזיקאי היפ הופ ישראלים שונים והפיק שירים רבים עבורם. בין האומנים איתם עבד סגול 59, נועה פארן, שלישיית אלדר, הדרה לוין ארדי, דנה עדיני ונוספים.

ביוני 2008 הוציא את סינגל הבכורה שלו והראשון מתוך אלבום הבכורה, "בלילה בחלום", בהשתתפותה של הזמרת תום רהב. באוגוסט הוציא את הסינגל השני, "קרנפים" בהשתתפותו של הזמר רמי פורטיס, שכתבו פורטיס ודן תורן בשנות ה-90, והלחין גולדשטיין, לאחר שקיבל את המילים מתורן. בספטמבר הוציא את אלבום הבכורה שלו, The Johnny Show, כשהיה בן 17 בלבד. את האלבום הוציאה חברת הליקון. באלבום זה גולדשטיין הפיק את כל השירים ושר ב-14 מתוכם. באותה שנה יצא גם האלבום "תעשו מקום" של סגול 59, בו הפיק גולדשטיין את כל השירים, למעט שניים.

### 2011–2012: TYP

 ערך מורחב – **The Young Professionals**  

בשנת 2011 חבר לעברי לידר לפרויקט המוזיקלי TYP. ב-12 בספטמבר 2011 יצא אלבום הבכורה של הפרויקט, ‎09:00 To 17:00, 17:00 To Whenever, אשר זכה להתעניינות תקשורתית רבה ולביקורות חיוביות.

ב-5 בינואר 2012 הוחתם הפרויקט על חוזה בינלאומי עם חברת התקליטים יוניברסל תחת חברת הבת הצרפתית שלה, פולידור רקורדס. החוזה כולל הפצה בינלאומית של אלבום הבכורה של הצמד (‎09:00 To 17:00, 17:00 To Whenever), הקלטת והפצת שלושה אלבומים נוספים, וסיבוב הופעות בינלאומי.

ב-26 במרץ 2012 פורסם כי ההרכב הוחתם בחברת מופעי המוזיקה לייב ניישן, והפכו לישראלים הראשונים שמוחתמים בחברה.

### 2012–הווה: פרויקטים נוספים

בדצמבר 2012 הפיק את סינגל הבכורה של הזמרת אניה בוקשטיין, "יום אחד". ביוני 2013 יצא אלבום הבכורה שלה, "אניה בוקשטיין" בו נכלל הסינגל. את האלבום הפיק גולדשטיין במלואו.

בשנת 2014 היה שופט ב"פרויקט הלהקה 2".

ביוני 2017 השתתף בתוכנית "להיות זמרת", ששודרה בערוץ 24, ובמסגרת התוכנית הפיק את הסינגל הראשון של אנה זק, ולאחר התוכנית הפיק את הסינגל השני שלה. באותה השנה, השתתף בהפקת אלבומה של אניה בוקשטיין, "רוקדת".

ב-2018 העלה תיאטרון הבימה את המחזה "מיקה שלי", המבוסס על שירי יאיר רוזנבלום, שבו היה גולדשטיין המפיק המוזיקלי.

בשנת 2019 יצא לאור המיני-אלבום "מה יהיה" של הזמר יונתן מרגי, אותו הפיק גולדשטיין במלואו, ואף לקח חלק בכתיבת שיריו והלחנתם. בהמשך השנה, הפיק גם את להיטם של מרגי וסטפן לגר, "דיבור נגוע".

ב-2 ביוני 2020 יצא לאור סינגל הבכורה של הזמרת אלה לי להב, "זוט עני", שכתב, הלחין והפיק מוזיקלית. ב-17 ביוני יצא לאור גם סינגל הבכורה של השחקנית אליאנה תדהר, "ממכר" שהפיק. ב-19 ביוני יצא אלבומה של הלהקה האמריקאית בלאק אייד פיז, Translation, שהפיק מוזיקלית ולקח חלק בכתיבת מרבית השירים בתוכו, בהם הלהיט "Mamacita" שזכה להצלחה רבה בישראל ובעולם. בספטמבר, קיבל את תואר "המפיק המוזיקלי של השנה", במסגרת מצעד הפזמונים העברי השנתי של גלגלצ ו-ynet.

ב-29 באוקטובר 2020 הוכרז כי גולדשטיין חתם בחברת Sony/ATV Music Publishing (אנ'). יום לאחר מכן, יצא השיר "Shake Ya Boom Boom" של סטטיק ובן-אל תבורי ובלאק אייד פיז, שהפיק יחד עם ויל.איי.אם.

בשנת 2021 זכה גולדשטיין בפרס אקו"ם למעבד השנה.

חיים אישיים
-----------

נשוי ואב לשתיים.

דיסקוגרפיה
----------

### אלבומי אולפן

* 2008: *The Johnny Show*

### אלבומים בהרכב TYP

#### אלבומי אולפן

* 2011: *09:00 To 17:00, 17:00 To Whenever*
* 2014: *Quick Quick Star Star Money Money*

#### מיני-אלבומים

* 2012: *TYP*
* 2012: *TYP Disco (The Remixes), Pt. 1*
* 2012: *TYP Disco (The Remixes), Pt. 2*
* 2014: *Let's Do It Right (The Remixes), Pt. 1*
* 2014: *Let's Do It Right (The Remixes), Pt. 2*
* 2014: *Think Again*

פרסים ומועמדויות
----------------

| שנה | פרס | קטגוריה | עבודה מועמדת | תוצאה | מקור |
| --- | --- | --- | --- | --- | --- |
| 2024 | פרס גראמי | הקלטת הפופ דאנס הטובה ביותר | "Baby Don't Hurt Me" (בתור מפיק) | **מועמדות** |  |

קישורים חיצוניים
----------------

* ג'וני גולדשטיין, באתר MusicBrainz (באנגלית)
* ג'וני גולדשטיין, באתר Discogs (באנגלית)
* ג'וני גולדשטיין, דף שער בספרייה הלאומית
* ג'וני גולדשטיין, באתר MOOMA (בארכיון האינטרנט)
* ג'וני גולדשטיין, בארכיון הבימה
* עינב שיף‏, ג'וני שועל, באתר וואלה!‏, 24 בספטמבר 2008
* בן שלו, ג'וני הקטן, באתר הארץ, 11 בספטמבר 2007
* עמרי חג'ג', ‏ג'וני הקטן, יונתן הגדול, באתר ‏מאקו‏, 23 בדצמבר 2008
* יואב קוטנר, זה הקטן גדול יהיה, באתר ישראל היום, 11 באפריל 2012

הערות שוליים
------------

1. 1 2  בן שלו, באוטובוס לבית הספר קופץ לו ביט, באתר הארץ, 11 בספטמבר 2007
2. 1 2  רפי ברבירו, ג'וני הגדול, באתר ynet, 18 ביוני 2008
3. ↑  הפקה עצמית‏, ג'וני הקטן ופורטיס קרנפים, באתר וואלה!‏, 11 באוגוסט 2008
4. ↑  אסף נבו, ילד פלא, YO, באתר MOOMA, בארכיון האינטרנט, ‏24 בספטמבר 2008
5. ↑  אסף נבו, ‏המקצוענים הצעירים מבטיחים: יהיה דיסקו, באתר ‏מאקו‏, 7 ביולי 2011.
6. ↑  אור ברנע, עברי לידר באנגלית: צפו בקליפ של TYP, באתר ynet, 7 ביולי 2011.
7. ↑  שני גורקביץ‏, עברי לידר ויונתן גולדשטיין מציגים את הפרויקט החדש: TYP, באתר וואלה!‏, 7 ביולי 2011.
8. ↑  עמית קוטלר, לב אלקטרוני: עברי לידר וג'וני גולדשטיין ב-TYP, באתר ynet, 11 בספטמבר 2011.
9. ↑  דפנה לוסטיג‏, TYP של עברי לידר וג'וני גולדשטיין: מעורר גאווה, באתר וואלה!‏, 15 בספטמבר 2011.
10. ↑  אסף נבו, ‏עברי לידר וג'וני גולדשטיין הוחתמו ב"יוניברסל", באתר ‏מאקו‏, 5 בינואר 2012
11. ↑  אסף נבו, ‏TYP מצטרפים למדונה וליידי גאגא - הוחתמו ב"Live Nation", באתר ‏מאקו‏, 26 במרץ 2012
12. ↑  TYP הוחתמו בחברת הענק Livenation, באתר nana10‏, 26 במרץ 2012
13. ↑  טל פרי, ‏הישג ל-TYP: הוחתמו בחברת ההפקות Live nation, באתר גלובס, 26 במרץ 2012
14. ↑  מערכת וואלה! NEWS‏, האזינו: אניה בוקשטיין בסינגל בכורה, באתר וואלה!‏, 02 בדצמבר 2012
15. ↑  בידור - פרויקט הלהקה 2: הכירו את ג'וני גולדשטיין, באתר פרוגי, ‏2014-04-06
16. ↑  מאיה כהן, מרגי: "אני לוקח דברים בפרופורציות", באתר ישראל היום, 15 בספטמבר 2019
17. ↑  מערכת ישראל היום, צפו: מרגי וסטפן רוקדים בג'ונגל, באתר ישראל היום, 3 בדצמבר 2019
18. ↑  ערן סויסה, "זוט עני": השיר הראשון של אלה לי, באתר ישראל היום, 2 ביוני 2020
19. ↑  אליאנה תדהר - ממכר, באתר ‏מאקו‏, 18 ביוני 2020
20. ↑  מאיה נחום שחל, ג'וני גולדשטיין מרקיד את העולם, באתר כלכליסט, 26 במאי 2020
21. 1 2  רן בוקר, "זה דבר ענק": ג'וני גולדשטיין הפיק את השיר החדש של בלאק אייד פיז, באתר ynet, 13 באפריל 2020
22. ↑  ynet, העם אמר את דברו: "שלמים" של עידן חביב הוא שיר השנה, באתר ynet, 17 בספטמבר 2020
23. ↑  Variety Staff, Variety Staff, Sony/ATV Signs Producer-Songwriter Johnny Goldstein to Co-Publishing Deal, Variety, ‏2020-10-30 (באנגלית)
24. ↑  רן בוקר, "הולה, שלום": סטטיק ובן אל בסינגל חדש עם בלאק אייד פיז, באתר ynet, 30 באוקטובר 2020
25. ↑  רן בוקר, פרסי אקו"ם: חנן בן ארי "מחבר השנה" עם השיר המושמע ביותר; מפעל חיים למירית שם אור ואתי אנקרי, באתר ynet, 20 ביולי 2021
26. ↑  2024 GRAMMY Nominations: See The Full Winners & Nominees List | GRAMMY.com, grammy.com

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302624305171
* MusicBrainz: 64610823-c7d5-453b-84de-4ff73e3af153
* VIAF: 298041916
* WorldCat: viaf-298041916

 |